Kabeldiewe hou wagte by silo’s aanFoto ter illustrasie (Foto: Maroela Media) Tien gewapende rowers het sekerheidswagte by graansilo’s in die Vrystaat vasgebind en aangehou terwyl hulle kosbare koperkabels geroof het. “Op Goeie Vrydag, net ná middernag, het een van die sekerheidswagte by Welgelee-silo’s in Virginia ondersoek ingestel nadat ŉ alarm afgegaan het. Hy is na buite en het gesien daar is gepeuter met van die koperkabels,” het kapt. Stephen Thakeng Sondag in ŉ verklaring gesê. Die wag is terug na die sekerheidsgebou om sy kollegas hieroor in te lig, toe tien mans met vuurwapens die gebou binnegekom het. “Hulle het die wagte met die wapens gedreig, hulle met hul skoenveters aan mekaar vasgebind en aangesê om op die vloer te gaan lê.” Twee van die verdagtes het die wagte aangehou terwyl die res koperkabels van die perseel af gesteel het, waarna al tien verdagtes van die toneel gevlug het. Volgens Thakeng kon die sekerheidswagte daarin slaag om hulself los te wikkel. Hulle kon toe vasstel dat kabels ter waarde van R132 000, asook hul selfone, gesteel is. Hulle is daarna per voet na die Virginia-polisiestasie om die voorval aan te meld. Die polisie ondersoek ŉ klag van sakeroof.